[pic] | KOMISIJA EVROPSKIH SKUPNOSTI |

Bruselj, 20.9.2006

SEC(2006) 1164

DELOVNI DOKUMENT SLUŽB KOMISIJE

Spremna listina k

SPOROČILO KOMISIJE SVETU IN EVROPSKEMU PARLAMENTU

Boljše usposabljanje za varnejšo hrano POVZETEK PRESOJE VPLIVA

{COM(2006) 519 konč.}{SEC(2006) 1163}

1. NAMEN TEGA DOKUMENTA

Ta dokument je povzetek presoje vpliva za sporočilo Komisije „Boljše usposabljanje za varnejšo hrano“[1].

2. SPLOšNO OZADJE

V Evropski zakonodaji[2] je predvideno, da Komisija organizira tečaje usposabljanja za osebje pristojnih organov v državah članicah, ki je dolžno preverjati skladnost z zakonodajo EU o živilih in krmi, zahtevami glede zdravstvenega varstva živali in zaščite živali ter zahtevami glede zdravstvenega varstva rastlin. V tako usposabljanje so lahko vključeni tudi udeleženci iz tretjih držav in zlasti iz držav v razvoju.

Namen takega usposabljanja je zagotoviti dobro razumevanje pravil in standardov Skupnosti ter precej poenotiti izvajanje nadzora in odločitev nadzornih organov na podlagi takega nadzora. Pričakuje se, da bo večje poenotenje in strokovnost v zvezi z uradnim nadzorom privedlo do večje stopnje varstva potrošnikov v vsej EU in večje varnosti za živilska podjetja zaradi oblikovanja enakih konkurenčnih pogojev.

Vključitev udeležencev iz tretjih držav v usposabljanje EU bo verjetno pripomogla k boljšemu razumevanju sanitarnih in fitosanitarnih standardov EU (SPS) in uvoznih postopkov EU, kar bi koristilo tretjim državam, ki v EU izvažajo živila, krmo, žive živali in rastline. Boljše poznavanje pravil in postopkov EU bo verjetno tudi pomenilo manjše ovire, zlasti za države v razvoju, pri dajanju blaga na trg EU in vodilo do boljšega izpolnjevanja živilskih standardov EU. To bo tudi privedlo do manj pogostega in bolj poenostavljenega sanitarnega in fitosanitarnega nadzora pri uvozu.

3. SEDANJE UPOSABLJANJE

Generalni direktorat za zdravje in varstvo potrošnikov pri Komisiji je začel organizirati tečaje usposabljanja v letu 2006, v katerem se je usposabljalo skoraj 1 500 udeležencev. Zaradi tega je Komisija objavila številne javne razpise, ki so zajemali različne teme, kakor so nadzorni postopki pri uvozu živil na mejnih kontrolnih točkah, izvajanje sistemov upravljanja varnosti hrane in nadzora takih sistemov, pravilno ravnanje in uničevanje živalskih stranskih proizvodov ter standardi zaščite pri omamljanju in ubijanju živali (v klavnicah ali zaradi nadzora bolezni). Nekateri tečaji so bili organizirani predvsem zaradi pomoči državam v razvoju. Ti tečaji so obsegali uvozne postopke za sadje, zelenjavo in ribje izdelke ter so bili namenjeni udeležencem iz Afrike, Azije in Latinske Amerike. Nek drug tečaj za usposabljanje je bil namenjen vprašanjem nadzora pri aviarni influenci za udeležence iz Jugovzhodne Azije.

Iz izkušenj v letu 2006 se da sklepati, da države članice in tretje države zelo cenijo pobudo Komisije. Zato je pomembno okrepiti prizadevanja glede usposabljanja in zagotoviti ustrezno vodenje in izvajanje programa usposabljanja.

4. USPOSABLJANJE V PRIHODNOSTI

Komisija je nekatere možnosti proučila glede na svojo prihodnjo politiko v zvezi z organiziranjem usposabljanja na zadevnih področjih:

1. brez ukrepanja: to se ne zdi ustrezna rešitev. Premalo usklajen pristop na ravni EU lahko vodi do neenotnega izvajanja zakonodaje Skupnosti v EU. To bo verjetno imelo za posledico različne stopnje varstva z možnim negativnim vplivom na notranji trg. Poleg tega bi to lahko vplivalo na kakovost in doslednost nadzornih postopkov pri uvozu z negativnimi posledicami za trgovino s tretjimi državami;

2. izmenjava izkušenj med nacionalnimi organi za usposabljanje: nekatere države članice že organizirajo tečaje za usposabljanje svojega nadzornega osebja. Čeprav usposabljanje ni na enaki ravni v vseh državah članicah, se zdi, da imajo nekatere države članice eno središče za usposabljanje z visokousposobljenim strokovnim osebjem ali več. Oblikovanje sistema sodelovanja bi moralo biti dodatno proučeno, verjetno pa je, da ne bo upoštevalo vseh potreb. Zato se ne sme razumeti kot edina in samostojna rešitev;

3. organizacija in oblikovanje strategije Skupnosti o usposabljanju za varnejšo hrano: države članice se na splošno strinjajo, da je usposabljanje na ravni EU nujno. To mnenje temelji na potrebi po horizontalnem pristopu pri nekaterih zadevah, za katere se zahteva skupno in enako strinjanje vseh. Obstaja tudi potreba po zagotavljanju usposabljanja za tretje države in zlasti za države v razvoju, kar bi moralo biti organizirano prek sistema Skupnosti, ki zagotavlja enotnost in doslednost;

4. izboljšanje zakonodajnega okvira: splošni cilji bele knjige o varnosti hrane so bili doseženi. Izkušnje prihodnjih let v zvezi z novimi pravili bodo pokazale, ali so možne nadaljnje izboljšave. Če bodo potrebne dodatne izboljšave, bo to pomenilo spremembe glede podrobnosti, ne da bi bile zato potrebne večje nove pobude. Nova zakonodaja vsekakor ne more biti nadomestilo za potrebo po usposabljanju in se je zato ne da upoštevati pri opredelitvi prihodnje strategije EU o usposabljanju.

Komisija meni, da je treba zagotoviti usposabljanje na ravni EU in oblikovati strategijo usposabljanja, ki dopolnjuje prizadevanja v zvezi z usposabljanjem, ki bi bilo bolje pripravljeno na nacionalni ravni.

Povprečno število 6 000 slušateljev (okoli 10 % možnih slušateljev) se zdi ustrezen obseg usposabljanja, tehnično izvedljivo in precej dobra podlaga za zagotavljanje usposabljanja, ki bi zajelo „reprezentativno število ciljne populacije“. Za dosego tega cilja so bile analizirane nekatere možnosti izvajanja: pogodbe, za katere je pristojna Komisija, specializirana služba Komisije, regulativna agencija in izvajanje usposabljanja, ki je v pristojnosti izvajalske agencije.

Komisija bo še dodatno proučila možnost, da bi program usposabljanja izvajala izvajalska agencija. To bi Komisiji omogočilo, da se osredotoči na svoje osrednje naloge; tj. določitev prednostnih nalog usposabljanja, vzpostavitev programa usposabljanja in preverjanje kakovosti usposabljanja. Ta rešitev temelji na potrebi, da se Komisija ne odreče nadzoru nad usposabljanjem, da zagotovi vključitev evropske razsežnosti pri usposabljanju in da svoje vire uporabi ekonomično. Zaradi velike potrebe po človeških in finančnih virih se drugi možnosti usposabljanja (specializirana služba Komisije ali regulativna agencija) ne zdita ustrezni.

5. FINANčNI VIDIK

Na podlagi izkušenj, pridobljenih v začetni fazi usposabljanja, organiziranega leta 2006, so ob upoštevanju nekaterih meril, kakor so število udeležencev na leto, povprečno trajanje tečaja in število udeležencev na tečaj, skupni stroški letnih programov usposabljanja ocenjeni v razponu med 19,8 milijona EUR (začetna leta usposabljanja) in 13,2 milijona EUR. Višji stroški na začetku usposabljanja se dajo utemeljiti s pričakovanim velikim številom prošenj za udeležbo v tem obdobju, posebno iz tretjih držav, tako da lahko število udeležencev doseže 9 000. Po prvih dveh letih je predvideno zmanjšanje števila prošenj za udeležbo.

Od leta 2011 bodo ob pričakovanem številu 6 000 slušateljev letno skupni pričakovani stroški za izvajanje programa usposabljanja, ki je v pristojnosti izvajalske agencije, okoli 14 767 000 EUR. Presoja vpliva je tudi pokazala, da bo izvajalska agencija verjetno omogočila, da se program usposabljanja lahko izvede z manjšimi stroški kakor pri drugih oblikah vodenja: 15 168 000 EUR pri pogodbah, za katere je pristojna Komisija, in 17 141 143 EUR pri specializirani službi Komisije.

[1] Glej dokument COM(2006) 519.

[2] Člen 51 Uredbe (ES) št. 882/2004 Evropskega parlamenta in Sveta z dne 29. aprila 2004 o izvajanju uradnega nadzora, da se zagotovi preverjanje skladnosti z zakonodajo o krmi in živilih ter s pravili o zdravstvenem varstvu živali in zaščiti živali (UL L 191, 28.5.2004, str.1).